Imagini de o violenţă extremă surprinse de o cameră de supraveghere într-un pasaj din centrul Braşovului. Un bărbat de 66 de ani este bătut crunt de doi tineri, unul de 18 și celălalt de 23 de ani.

UPDATE: Mobilizare exemplară în cazul bărbatului din Brașov bătut de doi tineri. Zeci de români s-au oferit să-l ajute

ACTUALIZARE 23.00. Cei doi agresori au fost prinşi, reţinuţi şi ulterior arestaţi pentru treizeci de zile. Pedeapsa le va fi stabilită în funcţie de numărul de zile de îngrijiri medicale de care va avea nevoie victima pentru a-şi reveni.

Se cunoşteau toţi trei, spun poliţiştii, iar scandalul ar fi pornit de la nişte neînţelegeri legate de o sumă de bani. Nimic, însă, nu poate justifica bestialitatea cu care tinerii îl lovesc pe bătrânul neajutorat şi-l calcă efectiv în picioare, chiar şi după ce acesta îşi pierde cunoştinţa şi zace inert pe treptele pasajului.

Paznicul, care îi sare în ajutor victimei, ajunge prea târziu. Bătrânul este acum în stare gravă la spital.

Cei doi bărbați, unul din Botoșani, celălalt din Buzău, au fugit la vederea paznicului, dar au fost prinși de polițiști și acum se află după gratii.